Milan Stojadinović

El Milan Stojadinović (cirillegh Милан Стојадиновић; Čačak, 4 de avost 1888 - Buenos Aires, 26 de otover 1961) a l'è stad un politegh e economista jugoslav de etnia serba, prim minister del Regn de Jugoslavia del 24 de sgiugn 1935 al 5 de fevrer 1939.

 Biografia 
Lauread in giurisprudenza a Belgrad del 1910 e poeu dotorad in economia l'ann adree, dopo vari agn 'me minister l'è elesgiud premier del 1935: ghe sta adree a una politega de bon vesinad con l'Italia fassista e la Germania nazista, anca se 'l saveva che eren di resieta, el firma poeu un tratad de minga agression cont el Mussolini e vun de mesizzia con la Franza. Sota consili del Mussolini l'heva anca provad a fà un concordad con la Santa Sed ma el refud de la Gesa ortodossa serba el mena a una crisi social cont anca di rebellot in strada.

Elesgiud ancamò del 1938, l'era deventad voramai de estrema destra e 'l gh'haveva di so squadrasse, i Camise Verd del Partid Radical Jugoslav: el so obietiv a l'era quell de fà de la Jugoslavia la "Svizzera di Balcan" e de dàgh la pas a travers de una serna de neutralità, ma l'era stad minga bon de tegnì in pas i croat, guidad de l'Ante Pavelić. Quella indeterminatezza politega chi, insema al facc che 'l voleva una lianza pussee streccia con l'Italia, la mena el regent Paol Karađorđević a toeugh via el titol e a meter su al so post el Dragiša Cvetković.

Bon amis del Galeazzo Ciano, l'heva parlad con lu de l'invasion de l'Albania, per quella reson chi l'è mandad in esili ai Mauritius fina a la fin de la segonda guerra mondial: l'è liberad del 1946 e 'l va in esili volontari prima in Brasil e poeu in Argentina, lilinsì del 1956 el se vedarà con l'Ante Pavelić, so vegg aversari, per progetà un colp de Stat in Jugoslavia e spartìlla in tra Slovenia, Croazzia e Serbia, quella roba chi gh'ha fad perder el rispet che gh'haveva in patria e in la diaspora, vist che 'l Pavelić l'heva collaborad cont i nazista e fad vari crimen de guerra contra i serb al temp del Stat Independent de Croazzia.

 Riferiment 
Treccani
 On the Stojadinović-Pavelić Agreement from 1954: Facts and assumptions

 Alter proget 

 Vos corelade 
Acord Pavelić-Stojadinović

Categoria:Nassud in del 1888
Categoria:Mort in del 1961
Categoria:Politegh jugoslav
Categoria:Politegh serb
Categoria:Economista serb
Categoria:Economista jugoslav
Categoria:Prim minister jugoslav